Ludvig Eriksen
Store norske leksikon,Religion og filosofi,Religioner og livssyn,Kristendom,Kristen misjonsvirksomhet
Ludvig Eriksen var en norsk misjonær, misjonsleder og predikant. Han reiste ut som misjonær til Kina fra 1891 til 1900. Etter hjemkomsten til Norge ble han leder av Kinamisjonens arbeid i Norge.
Sterkt personlig kall Eriksen ble som ung rammet av sykdom og måtte skrinlegge planlagte studier. Han ble frisk etter det han opplevde som Kristi frelsesverk og mente at han hadde blitt helbredet ved bønn. Etter helbredelsen tok han opp igjen studiene. Misjonær i Kina Etter å ha arbeidet som predikant i Norge reiste han ut som misjonær for misjonskomiteen i Den Norske Kinamission. Dette var en organisasjon opprettet etter inspirasjon fra det internasjonale misjonsselskapet China Inland Mission, som var ledet av legemisjonæren James Hudson Taylor. I årene fra 1891 til 1900 arbeidet Eriksen flere steder i Kina, men hadde det meste av virksomheten i Chahar i de nordvestre delene av landet (Indre Mongolia). Etter hvert sluttet han seg til The Scandinavian Missionary Alliance, som var en sammenslutning av misjonstiltak fra de skandinaviske landene. Like etter at bokseropprøret startet i 1900 reiste han hjem fra Peking (Beijing), der han hadde startet en misjonsstasjon. Mange av hans medarbeidere ble drept under opprøret og flere misjonsstasjoner ble ødelagt. Arbeidet i Norge I 1901 etablerte Kinamisjonen sin hovedkvarter «Misjonshjemmet» på Stabekk. Samme år ble Den norske Misjonsallianse grunnlagt, i 1904 startet kvartalstidsskriftet Missionsvennen og i 1907 tidsskriftet Saakorn. Organisasjonen utga en rekke skrifter rettet mot misjonsvenner og samlet inn penger til misjonsarbeidet i Kina. Utviklingen i Kina og andre land Etter bokseropprøret startet Misjonsalliansen på nytt misjon i Kina. I 1910 ble sju misjonærer sendt ut. Under ledelse av den norske misjonslegen Kristian Hannestad ble det startet et sykehus i Kalgan (nå Zhangjiakou). Hovedvekten av arbeidet ble konsentrert om Kina, men det ble også startet misjonstiltak i andre land. Religiøs utvikling Eriksen beveget seg etter hvert bort fra den lutherske statskirkelige tradisjon og over mor reformert baptistisk kristendom. Han var inspirert av den svenske predikanten Fredrik Franson og hadde sympati for pinsebevegelsen. Han fortsatte imidlertid samarbeidet med lutherske kretser. I 1918 tok Eriksen doktorgraden på et misjonsemne ved et universitet i staten Washington i USA. Den akademiske graden var en viktig anerkjennelse av hans teologiske virke. Les mer i Store norske leksikon Ludvig Eriksen i Norsk biografisk leksikon Bokseropprøret China Inland Mission Den norske Misjonsalliansen James Hudson Taylor kristen misjonsvirksomhet misjon Eksterne lenker Misjonsalliansen Litteratur Dehlin, H. Stene (1983). Pionerer i skjørt. Oslo: Norsk Luthersk forlag Dehlin, H. Stene (1970). Tro tjenere. Oslo: Norsk Luthersk forlag Eriksen, Ludvig og Hannestad, Kristian (1926). Under korsmerket. Artikler viet missionæren dr.phil Lundvig Eriksen og misjonslægen dr. Kristian Hannestads minde. Stabekk: Missionsalliancen Hjelm-Larsen, H. (1951). Komme ditt rike. Den norske Misjonsalliansen 50 år 1901 – 1951.Oslo: Den norske misjonsalliansens forlag Hjelm-Larsen, H. (1940). 40 år i Chahar 1901 – 1941.Oslo: Den norske misjonsalliansens forlag Rongen, Ole Bjørn (2013). Dokumentar, dikting og plagiat ; om framstillinga av dei første norske Kina-misjonærane, Anna Sofie Jakobsen og Sophie Reuter. Norsk tidsskrift for Misjonsvitenskap, årgang 67, nr. 3, side 152 – 172. Skulerud, O. (1924). Misjonæren dr.phil Ludvig Eriksen, 1866 – 1924. Norvegia sacra, 20, 1924, side 220 – 240.